POZIV
na sudjelovanje u savjetovanju s javnošću
o

NACRTU ODLUKE O NAKNADI MRTVOZORNICIMA 
ZA PREGLEDE OSOBA UMRLIH IZVAN ZDRAVSTVENE USTANOVE 
NA PODRUČJU OSJEČKO-BARANJSKE ŽUPANIJE

Člankom 11. stavak 2. podstavak 4. Zakona o zdravstvenoj zaštiti („Narodne novine“ broj 100/18., 125/19., 147/20., 119/22., 156/22., 33/23. i 36/24.), propisano je da u ostvarivanju svojih prava, obveza, zadaća i ciljeva na području zdravstvene zaštite jedinica područne (regionalne) samouprave osigurava sredstva za organizaciju i rad mrtvozorničke službe.

Pravilnikom o načinu pregleda umrlih te o utvrđivanju vremena i uzroka smrti („Narodne novine“ broj 46/11., 6/13. i 63/14.) člankom 5. stavak 1. točka d) propisano je da predstavničko tijelo jedinice područne (regionalne) samouprave osigurava naknadu za obavljanje pregleda umrlih osoba te za putne troškove mrtvozornika koji se isplaćuju iz proračuna jedinice područne (regionalne) samouprave.
S tim u svezi, Skupština Osječko-baranjske županije je 13. prosinca 2011. godine donijela Odluku o naknadi mrtvozornicima za preglede osoba umrlih izvan zdravstvene ustanove na području Osječko-baranjske županije („Županijski glasnik“ broj 14/11.) kojom je utvrđena visina naknade mrtvozornicima za područje Osječko-baranjske županije za obavljanje pregleda osoba umrlih izvan zdravstvene ustanove te visina putnih troškova učinjenih u svrhu obavljanja mrtvozorenja, a koja je na snazi od 1. siječnja 2012. godine.

Člankom 2. Odluke utvrđeno je da naknada po jednom obavljenom mrtvozorenju iznosi 105,00 kuna, odnosno 13,94 eura neto.

Člankom 3. Odluke određeno je da se naknada za troškove prijevoza učinjene u svrhu mrtvozorenja utvrđuje u iznosu utvrđenom Odlukom Vlade Republike Hrvatske o visini dnevnice za službeno putovanje i visini naknade za korisnike koji se financiraju iz sredstava državnog proračuna po prijeđenom kilometru, ukoliko se mrtvozorenje obavlja izvan mjesta prebivališta mrtvozornika. Ukoliko se mrtvozorenje obavlja u mjestu prebivališta mrtovozornika, naknada za troškove prijevoza učinjene u svrhu mrtvozorenja utvrđuje se u neto iznosu od 20,00 kuna, odnosno 2,65 eura. 

U lipnju ove godine Osječko-baranjska županija je zaprimila pisani zahtjev 10 mrtvozornika (3 liječnika i 7 tehničara) koji redovno i uredno obavljaju posao mrtvozorenja na području županije, a koji su izrazili nezadovoljstvo visinom naknade za mrtvozorenje na području Osječko-baranjske županije u usporedbi s drugim županijama te predlažu povećanje naknade za mrtvozorenje kao i povećanje naknade za troškove prijevoza. 
Analizom visine naknade po županijama, Upravni odjel za zdravstvo, socijalnu skrb i hrvatske branitelje utvrdio je da Osječko-baranjska ima najmanju naknadu za mrtvozorenje na području Republike Hrvatske. Većina županija utvrdila je naknadu u rasponu od 30 do 50 eura, u većini slučajeva u neto iznosu.
S obzirom da se naknada za mrtvozornike nije mijenjala 12 godina, a da su u međuvremenu nastupila povećanja koeficijenata zaposlenima u javnim službama, pa tako i osobama zaposlenim u zdravstvenom sektoru, a da od 21 županije, Osječko-baranjska ima najmanju naknadu, zahtjev mrtvozornika za podizanjem cijene naknade smatra se u potpunosti opravdanim.
Radi opstojnosti službe mrtvozorenja, odnosno kako bi zadržali postojeće mrtvozornike kojih je mali broj kao i radi motivacije budućih mrtvozornika za obavljanje ove službe, smatra se potrebnim uskladiti iznos naknade kako je utvrđen u drugim županijama te na takav način vrednovati rad mrtvozornika.
Što se tiče visine troškova prijevoza učinjenih u svrhu mrtvozorenja, predlaže se da oni i dalje budu određeni u iznosu kako je određeno Odlukom Vlade RH o visini dnevnice za službeno putovanje u zemlji i visini naknada za državne dužnosnike, suce i druge pravosudne dužnosnike, te ostale zaposlene koji se financiraju iz sredstava državnog proračuna, a čija prava nisu uređena kolektivnim ugovorima („Narodne novine“ broj 117/12.), odnosno 2,00 kune (0,27 eura) po prijeđenom kilometru i to za mrtvozorenja obavljena izvan mjesta prebivališta mrtvozornika. Za mrtvozorenja obavljena u mjestu prebivališta mrtvozornika, predlaže se naknada za troškove prijevoza u neto iznosu od 3,00 eura.
Broj odrađenih mrtvozorenja u 2023. godini iznosio je 1715. Ukupni troškovi za preglede mrtvozorenja u 2023. godini iznosili su 23.907,10 eura, dok su ukupni troškovi prijevoza iznosili 12.480,06 eura, što je ukupno 36.387,16 eura neto, a ukupno 60.580,23 eura bruto. 
Povećanjem naknade na 40,00 eura neto (za 1715 mrtvozorenja, na bazi prethodne godine) ukupan godišnji bruto trošak za mrtvozorenje uključujući troškove prijevoza iznosio bi oko 135.000,00 eura.
U Proračunu Osječko-baranjske županije za 2024. godinu i projekcijama za 2025. i 2026. godinu planirano je na Razdjelu 012 Upravni odjel za zdravstvo, socijalnu skrb i hrvatske branitelje, Glava 01201 Upravni odjel za zdravstvo, socijalnu skrb i hrvatske branitelje, Programu 1303 Zaštita, očuvanje i unaprjeđenje zdravlja, A1303 05 Usluge mrtvozorenja, Izvor financiranja: 11 Opći prihodi i primici – Županijski Proračun, Račun 32 Materijalni rashodi, Pozicija 446 Zdravstvene i veterinarske usluge, na kontu 3236 iznos od 99.544,00 eura, od čega je do sada utrošeno 29.753,86 eura.
Prema Programu javnih potreba u djelatnosti zdravstva na području Osječko-baranjske županije  za 2024. godinu („Županijski glasnik“ broj 13/23. i 7/24.) točki IV. stavak 1. podstavak 3. i stavak 4. sredstva su namijenjena za financiranje usluga mrtvozorenja i putnih troškova zdravstvenih radnika vezanih uz poslove mrtvozorenja sukladno aktu Skupštine Županije. Temeljem ispostavljenih računa i/ili posebnog akta župana, a po prijedlogu posebno imenovanog povjerenstva za provedbu ovoga Programa, financirat će se i drugi troškovi vezani uz organizaciju i rad mrtvozorničke službe sukladno posebnom Pravilniku.
Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Odluke o naknadi mrtvozornicima za preglede osoba umrlih izvan zdravstvene ustanove na području Osječko-baranjske županije.
Budući da je prema članku 11. stavak 2. podstavku 4. Zakona o zdravstvenoj zaštiti, riječ o dokumentu kojim se uređuje obavljanje mrtvozorničke službe za čiju je organizaciju i rad, odnosno osiguravanje sredstava odgovorna jedinica područne (regionalne) samouprave, kao i sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. 
Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge na stranicama raspoloživom obrascu. Postupak savjetovanja provest će se u razdoblju od 25. srpnja 2024. do 24. kolovoza 2024. godine. 

Organizator i nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

Pozivamo vas na sudjelovanje u postupku Savjetovanja, za koju potrebu su Vam na raspolaganju utvrđeni:
· Nacrt Odluke o naknadi mrtvozornicima za preglede osoba umrlih izvan zdravstvene ustanove na području Osječko-baranjske županije
· Obrazac sudjelovanja u savjetovanju.
